Na temelju točke XI. Programa dodjele potpora male vrijednosti za mjere u poljoprivredi i ruralnom razvoju na području Primorsko-goranske županije u 2024. godini („Službene novine“ broj 30/24) i točke I. Odluke o raspisivanju Javnog poziva za dodjelu potpora temeljem Programa dodjele potpora male vrijednosti za mjere u poljoprivredi i ruralnom razvoju na području Primorsko-goranske županije u 2024. godini (KLASA: 024-01/24-01/31, URBROJ: 2170-01-01/6-24-9 OD 02. rujna 2024. godine) objavljuje se

**JAVNI POZIV**

 **za dodjelu potpora temeljem Programa dodjele potpora male vrijednosti za mjere u poljoprivredi i ruralnom razvoju na području Primorsko-goranske županije u 2024. godini**

1. **NAZIV TIJELA KOJE OBJAVLJUJE JAVNI POZIV**

Upravni odjel za turizam, poduzetništvo i ruralni razvoj Primorsko-goranske županije

1. **PREDMET JAVNOG POZIVA**

Dodjela potpora temeljem Programa dodjele potpora male vrijednosti za mjere u poljoprivredi i ruralnom razvoju na području Primorsko-goranske županije u 2024. godini (dalje u tekstu: Program).

Potpore koje se dodjeljuju na temelju ovog Javnog poziva su potpore male vrijednosti u smislu Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. 12. 2013.) i Uredbi Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL l 51/1, 22.2.2019.) i Uredbe Komisije (EU) 2023/2831 оd 13. prosinca 2023. godine o primjeni članaka 107. i 108. Ugovora o funkcioniranju Europske unije na de minimis potpore (SL L 2023/2831, 15.12.2023.).

Sredstva za provedbu ovog Javnog poziva planirana su u Proračunu Primorsko-goranske županije za 2024. godinu, Razdjel 8. – Upravni odjel za turizam, poduzetništvo i ruralni razvoj na Programskim aktivnostima razvitka poljoprivrede u iznosu od 220.700,00 EUR-a, 182.000,00 EUR-a na Programskim aktivnostima razvitka poljoprivrede Gorskog kotara i 142.209,49 EUR-a na Provedbi programa očuvanja plodnosti i povećanja učinkovitosti navodnjavanja poljoprivrednog zemljišta. Sveukupna sredstva potpora iznose 544.909,49 EUR-a.

.

Prijave se mogu podnijeti na sljedeće mjere:

1. Potpora osnivanju i razvoju OPG-a
2. Održivo gospodarenje ugljikom u poljoprivredi
3. Primjena stajskog gnojiva i provedba nitratne direktive
4. Posebne mjere potpore stočarstvu
5. Sufinanciranje nabave poljoprivredne mehanizacije i opreme za objekte namijenjene proizvodnji i/ili preradi poljoprivrednih proizvoda
6. Edukacija, promocija i marketinška priprema proizvoda
7. Potpora za osiguranje u poljoprivredi
8. Potpora obavljanju dopunskih djelatnosti na OPG-u
9. Sufinanciranje ulaganja u obnovljive izvore energije na poljoprivrednom gospodarstvu
10. Potpora radu poljoprivrednih zadruga i proizvođačkih organizacija
11. Okrupnjavanje poljoprivrednog posjeda
12. Uređenje poljoprivrednog zemljišta
13. Potpora izgradnji jednostavnih akumulacija i izvedbi sustava za navodnjavanje u poljoprivredi.
14. **NAMJENA (prihvatljivi i neprihvatljivi troškovi) I VISINA MOGUĆE POTPORE**

Prihvatljivi troškovi su troškovi nastali nakon 01. siječnja 2023. godine, a definirani su Uputom za prijaviteljena Javni poziv za dodjelu potpora temeljem Programa (definirani sukod svake pojedine mjere).

 Neprihvatljivi troškovi su troškovi nastali prije 01. siječnja 2023. godine, porez na dodanu vrijednost (osim za gospodarske subjekte koji nisu u sustavu PDV-a), troškovi za kupnju nekretnina (objekata i zemljišta), troškovi za kupnju prijevoznih sredstava (osobnih i teretnih vozila), bankovni troškovi, troškovi jamstva i slične naknade, reprogram i refinanciranje postojećih kredita i svi drugi troškovi koji nisu u vezi s realizacijom prijavljene mjere.

Visina moguće potpore je od 80% do 100% prihvatljivih troškova, u financijskom rasponu od 2.000,00 do 12.000,00 eura, što je definirano po svakoj pojedinoj mjeri u Uputi za prijaviteljena Javni poziv za dodjelu potpora temeljem Programa. Minimalni iznos pojedinačne vrijednosti prihvatljivog troška je 464,53 eura (ovaj iznos predstavlja najmanju pojedinačnu vrijednost imovine za unos u dugotrajnu imovinu prijavitelja).

1. **UVJETI ZA PODNOŠENJE PRIJAVA – PRIHVATLJIVI PRIJAVITELJI**

Pravo podnošenja prijave na ovaj Javni poziv imaju poljoprivredna gospodarstva upisana u Upisnik poljoprivrednika/Upisnik obiteljskih poljoprivrednih gospodarstava koje poljoprivrednu proizvodnju i/ili preradu poljoprivrednih proizvoda obavljaju na ruralnom području Primorsko-goranske županije i čije je sjedište na ruralnom području Primorsko-goranske županije, a koji zadovoljavaju kriterije propisane kod pojedinih mjera i uredno podmiruju sve obveze prema Primorsko-goranskoj županiji.

Pojedini korisnik se može prijaviti na najviše dvije mjere, a maksimalni iznos definiran je po mjeri te ukupnoj visini potpore koji korisnik ostvaruje sukladno uredbama iz točke II. Programa; ukupni iznos potpora male vrijednosti koji je dodijeljen pojedinom korisniku ne smije prijeći ukupni iznos od 20.000,00 EUR, odnosno temeljem Uredbe Komisije (EU) 2023/2831 оd 13. prosinca 2023. godine o primjeni članaka 107. i 108. Ugovora o funkcioniranju Europske unije na de minimis potpore (SL L 2023/2831, 15.12.2023. ne smije prijeći ukupni iznos od 300.000,00 EUR tijekom bilo kojeg trogodišnjeg razdoblja.

1. **POTREBNA DOKUMENTACIJA**

Uz prijavu dostavlja se sljedeća dokumentacija:

- ispunjeni Obrazac br. 1. – Prijava za dodjelu potpora temeljem Programa dodjele potpora male vrijednosti u poljoprivredi i ruralnom razvoju na području Primorsko-goranske županije u 2024. godini

- ispunjeni Obrazac br. 2a i Obrazac br. 2b - Izjava o korištenim potporama male vrijednosti (prijavitelj ispunjava jedan od ova dva obrasca: Obrazac 2a ispunjavaju prijavitelji koji se bave i prijavljuju ulaganje u primarnu poljoprivrednu proizvodnju, a Obrazac 2b ispunjavaju prijavitelji koji se bave i prijavljuju ulaganje u preradu poljoprivrednih proizvoda)

- ispunjeni Obrazac br. 2c - Izjava o korištenim potporama male vrijednosti povezanih društava

- ispunjeni Obrazac broj 3. - Izjava o nepostojanju dvostrukog financiranja

- ispunjeni Obrazac broj 4. - Izjava o nekažnjavanju (izjava kojom prijavitelj jamči da se protiv njega, osobe ovlaštene za zastupanje i voditelja programa/projekta ne vodi kazneni postupak i da nisu pravomoćno osuđeni za prekršaj ili kazneno djelo iz područja gospodarstva)

- ispunjeni Obrazac broj 5. - Izjava o PDV-u

- potvrda porezne uprave o urednom ispunjavanju obveza plaćanja doprinosa za mirovinsko i zdravstveno osiguranje i plaćanje poreza te drugih poreznih davanja prema državnom proračunu (dostavlja se u originalu i ne smije biti starija od 30 dana od dana objave ovog Javnog poziva)

- dokaz o upisu u Upisnik poljoprivrednika - za obrt, trgovačko društvo i zadrugu ili Upisnik obiteljskih poljoprivrednih gospodarstava - za obiteljsko poljoprivredno gospodarstvo i samostalno obiteljsko poljoprivredno (rješenje o upisu, izvadak iz Upisnika ili slično)

 Osim prethodno navedenog za obrte, zadruge i trgovačka društva potrebno je dostaviti i izvadak iz odgovarajućeg registra (sudskog ili obrtnog registra).

Prethodno navedeni dokazi o upisu i izvadci iz odgovarajućih registara se mogu dostaviti u originalu, ovjerenoj ili neovjerenoj preslici, a neovjerenom preslikom smatra se i neovjereni ispis elektroničke isprave (neslužbeni e-izvadak).

- preslika računa i/ili kupoprodajni ugovor za prihvatljive troškove za sve navedene mjere koje prijavitelj prijavljuje kroz ovaj Javni poziv, a koji su nastali do podnošenja prijave na ovaj Javni poziv (prihvatljivi su troškovi navedeni na računima izdanim od 01. siječnja 2023. godine do dana podnošenja prijave i kupoprodajni ugovori zaključeni nakon 01. siječnja 2023. godine). Kupoprodajni ugovori moraju biti ovjereni kod javnog bilježnika. Račun mora glasiti na prijavitelja sa specificiranim troškovima. Računi ispostavljeni između povezanih tvrtki nisu prihvatljivi. Predračuni i ponude nisu prihvatljivi. Prijavitelji na mjeru 1. i 10. dostavljaju i dokaz o isplaćenim troškovima za zdravstveno i mirovinsko osiguranje (JOPPD obrazac i izvod s računa).

- obveznici vođenja popisa dugotrajne imovine dostavljaju izvod iz iste u slučaju kupnje opreme ili mehanizacije koja mora biti uvedena u popis

*Napomena:* 464,53 eura je minimalni iznos pojedinačne vrijednosti prihvatljivog troška na računu i/ili kupoprodajnom ugovoru

- dokaz o ekonomskoj veličini poljoprivrednog gospodarstva (potvrda ili izvadak iz agroneta), a poljoprivredna gospodarstva koja imaju stoku obvezna su dostaviti i Izvadak iz Jedinstvenog registra domaćih životinja ili drugi dokaz o broju uvjetnih grla

(dostavljaju se u originalu, ovjerenoj ili neovjerenoj preslici)

- preslika osobne iskaznice nositelja ili odgovorne osobe poljoprivrednog gospodarstva

- elektronički zapis ili potvrda Hrvatskog zavoda za mirovinsko osiguranje o podacima evidentiranim u matičnoj evidenciji za sve osobe zaposlene u poljoprivrednom gospodarstvu iz koje je razvidno zaposlenje na puno radno vrijeme (8 sati) na poljoprivrednom gospodarstvu

- Izjava o davanju suglasnosti za korištenje osobnih podataka.

1. **NAČIN, MJESTO I ROK ZA PODNOŠENJE PRIJAVA**

Prijava za sufinanciranje se podnosi u papirnatom obliku u zatvorenoj omotnici s naznakom naziva i adrese nadležnog Upravnog odjela Primorsko-goranske županije i predmeta javnog poziva:

Prijave na Javni poziv podnose se u zatvorenoj omotnici na jedan od sljedećih načina:

1. preporučenom pošiljkom na adresu:

Primorsko-goranska županija

Upravni odjel za turizam, poduzetništvo i ruralni razvoj

(S naznakom: *Prijava na Javni poziv za mjere u poljoprivredi i ruralnom razvoju*

Riva 10, 51 000 Rijeka)

1. osobnom dostavom u Pisarnicu Primorsko-goranske županije koja se nalazi na adresi:

Riva 10 (prizemno), 51 000 Rijeka

S prijaviteljima čije prijave budu odabrane sklopiti će se ugovor o dodjeli potpore u roku 15 dana od dana stupanja na snagu Odluke o dodjeli potpore.

Prijavu je potrebno dostaviti do isteka roka za podnošenje prijava za sufinanciranje.

Prijava se smatra dostavljenom u trenutku predaje preporučene pošiljke poštanskom uredu.

Prijave pristigle nakon isteka roka za dostavu neće se otvarati, obilježavaju se kao zakašnjelo pristigle te se odmah vraćaju prijavitelju.

**Rok za podnošenje prijave za sufinanciranje:** u roku od 15 dana od dana objave Javnog poziva na web stranicama Primorsko-goranske županije ([www.pgz.hr](http://www.pgz.hr)) na kojima je naznačen dan objave Javnog poziva. Rok počinje teći prvog idućeg dana od objave. Blagdani i neradni dani ne utječu na početak i tijek roka. Ako zadnji dan roka pada na blagdan ili neradni dan, rok istječe prvoga idućeg radnog dana.

1. **KRITERIJI ZA ODABIR PRIJAVA**

Kriteriji za odabir prijava i njihovo vrednovanje detaljno su definirani Uputom za prijaviteljena Javni poziv za dodjelu potpora temeljem Programa dodjele potpora male vrijednosti za mjere u poljoprivredi i ruralnom razvoju na području Primorsko-goranske županije u 2024. godinikoja je dostupna je na web stranici Primorsko-goranske županije ([www.pgz.hr](http://www.pgz.hr) ).

1. **NAČIN OBJAVE ODLUKE O DODJELI POTPORE**

Odluka o odabiru projekata s pripadajućim iznosom odobrene potpore bit će donijeta najkasnije u roku od 30 dana od dana isteka roka za dostavu prijava na Javni poziv te će, zajedno s popisom odabranih prijava i iznosima odobrenih potpora, biti objavljena na web-stranici Primorsko-goranske županije ([www.pgz.hr](http://www.pgz.hr)) u roku od 15 dana od njezina donošenja.

1. **OSTALE INFORMACIJE**

Dodatne informacije u vezi s Javnim pozivom mogu se dobiti od dana raspisivanja Javnog poziva do isteka roka za podnošenje prijava putem E-pošte na adresu gospodarstvo@pgz.hr.

**PRIMORSKO-GORANSKA ŽUPANIJA**

**Upravni odjel za turizam poduzetništvo i ruralni razvoj**